Mish‘al al-Aḩmad al-Jābir aş-Şabāḩ

Ash-Shaykh Mish‘al al-Aḩmad al-Jābir aş-Şabāḩ (araabia keeles الشَّيْخ مِشعَل الأَحمَد الْجَابِر الصَّباح; sündinud 27. septembril 1940) on alates 16. detsembrist 2023 Kuveidi emiir. Mish‘al töötas suurema osa enda karjäärist Kuveidi julgeoleku- ja luureteenistuses. Enne 83-aastaselt emiiriks saamist oli ta maailma vanim kroonprints. Mish‘al sündis 27. septembril 1940, tema isa Aḩmad al-Jābir aş-Şabāḩ oli aastatel 1921–1950 Kuveidi šeigiriigi kümnes riigipea. Mish‘al oli Aḩmadi seitsmes poeg, kolm tema vanemat poolvenda on olnud Kuveidi emiirid: Jābir al-Aḩmad aş-Şabāḩ (1977–2006), Şabāḩ IV al-Aḩmad al-Jābir aş-Şabāḩ (2006–2020) ja Nawāf al-Aḩmad al-Jābir aş-Şabāḩ (2020–2023). Pärast kodumaal al-Mubārakīyah' kooli lõpetamist kolis Mish‘al Suurbritanniasse, kus ta lõpetas aastal 1960 Hendoni Politseikolledži. Ta naasis kodumaale ning asus tööle siseministeeriumis. Aastatel 1967–1980 juhtis ta siseministeeriumi luure- ja riikliku julgeoleku teenistust. Sellel ajal muutus luureteenistus Kuveidi Riiklikuks Julgeolekuteenistuseks, mille esimene direktor ta oli. Aprillis 2004 nimetas emiir Jābir al-Aḩmad al-Jābir aş-Şabāḩ ta Nawāfi asemel Kuveidi Rahvuskaardi ministeeriumi taseme asejuhiks. Asejuhi koht on üks Kuveidi mõjukamaid sisejulgeolekuga seotud ametikohti ning kogu ameti tegelik juht, kuigi nimeliselt kuulub juhi positsioon aş-Şabāḩi dünastia vanimale liikmele. Rahvuskaardis viis ta korruptsiooniga võitlemiseks ellu mitmeid reforme. Aastal 2019 liitus Kuveidi Rahvuskaart rahvusvahelise sandarmeeriate ühendusega (FIEP). Kui Mish‘alist aastal 2020 Kuveidi kroonprints sai, astus ta Rahvuskaardi asejuhi kohalt tagasi. Kui tema poolvend Şabāḩ aastal 2006 emiiriks sai, peeti Mish‘ali üheks õukonna kolmest mõjukamast otsustajast. Väidetavalt keeldus ta kõrgematest ametikohtadest, et säilitada õukonnasisest rahu ja vältida konflikte. Kui Şabāḩi tervis nõrgenes, kasvas Mish‘ali võim. Ta saatis Şabāḩi ametlikel visiitidel ning käis temaga kaasas ka Ameerika Ühendriikides Mayo kliinikus ravil. Kroonprints Nawāf sai emiiriks kui tema poolvend Şabāḩ 29. septembril 2020 suri. Kuigi Kuveidi seaduste järgi oli tal aasta, et valida endale kroonprints, nimetas ta rekordkiirusel, kõigest kaheksa päevaga, Mish‘ali oma troonipärijaks. Juba 8. oktoobril toimus parlamendi erakorraline istung, kus Rahvusassamblee Mish‘ali nimetamisega ühehäälselt nõustus ning temast sai 80-aastasena maailma vanim kroonprints. Mish‘ali nimetamine sümboliseeris mõnede vaatlejate arvates emiiripere hoiakut kiiretest muutustest hoiduda ning vältida võimu kiiret andmist uuele põlvkonnale. Mish‘ali võimalikud konkurendid sellele kohale olid ekspeaminister Nāşir al-Muḩammad al-Aḩmad aş-Şabāḩ (snd 1940) ja -asepeaminister Nāşir Şabāḩ al-Aḩmad aş-Şabāḩ (snd 1948). Kuna Nawāf oli troonile tõustes 83-aastane, oodati kroonprints Mish‘alilt tavalisest aktiivsemat poliitikas osalemist. Näiteks septembris 2021 rääkis Mish‘al Ameerika Ühendriikide asepresident Kamala Harrisega Ameerika Ühendriikide-Kuveidi suhetest ja Kuveidi rollist Afganistanist taandumisel. Aprillis 2023 teatas televisioonis parlamendi laialisaatmisest, ja emiiri volist seda teha, Mish‘al, mitte emiir Nawāf. Mish‘al esindas Kuveiti mitmetel tähtsatel välissündmustel, näiteks aastal 2022 Suurbritannia kuninganna Elizabeth II matustel Londonis Westminster Abbeys ja aastal 2023 Jordaania kroonprints Ḩusayni pulmas. Novembris viidi emiir Nawāf al-Aḩmad al-Jābir aş-Şabāḩ haiglasse. Ta suri 16. detsembril 2023 86-aastasena ning sellega sai kroonrpints Mish‘alist uus emiir. Mish‘alil on kaks naist: Nuria Sabah as-Salim as-Sabah ja Munira Badah al-Mutairi. Tal on 12 last: 7 poega ja 5 tütart. Ta asutas Kuveidi Raadioamatööride Ühingu, mille aupresident ta on. Lisaks on ta Kuveidi Lennuinseneride ja Pilootide Liidu ning Luuletajate Diivani aupresident.  Prantsusmaa: Auleegioni orden (2018 andis kaitseminister Florence Parly) "The world's oldest crown prince nears the throne of Kuwait". The Economist. ISSN 0013-0613. Originaali arhiivikoopia seisuga 7. november 2023. Vaadatud 15. veebruaril 2023. "Sheikh Meshal Al-Ahmad Al-Jaber Al-Sabah". Diwan of His Highness The Crown Prince. Government of Kuwait. Originaali arhiivikoopia seisuga 7. oktoober 2023. Vaadatud 15. juunil 2023. "Kuwait marks 1st anniversary of Sheikh Mishal's nomination as Crown Prince". The Times Kuwait. Kuwait News Agency (KUNA). 7. oktoober 2021. Originaali arhiivikoopia seisuga 27. november 2023. Vaadatud 15. juunil 2023. "Kuwait Emir Sheikh Nawaf Al Sabah names Sheikh Meshal Al Sabah as new crown prince". The National. UAE. 7. oktoober 2020. Originaali arhiivikoopia seisuga 27. november 2023. Vaadatud 15. juunil 2023. "Kuwait's new emir names anti-Islamist national guard chief as crown prince". Arab News. 7. oktoober 2020. Originaali arhiivikoopia seisuga 10. juuli 2023. Vaadatud 20. juunil 2023. "Kuwaiti emir names top security official as crown prince". AFP. France24. Originaali arhiivikoopia seisuga 25. august 2023. Vaadatud 20. juunil 2023. "Kuwait Assembly approves Sheikh Mishal as Crown Prince". Gulf Business. 8. oktoober 2020. Originaali arhiivikoopia seisuga 22. september 2022. Vaadatud 15. juunil 2023. "Factbox: Who will be Kuwait's next crown prince?". Reuters. 1. oktoober 2020. Originaali arhiivikoopia seisuga 30. juuni 2023. Vaadatud 15. juunil 2023. "Kuwait's emir names security czar Sheikh Meshal as crown prince". Reuters. 7. oktoober 2020. Originaali arhiivikoopia seisuga 8. oktoober 2020. Vaadatud 15. juunil 2023. "Readout of Vice President Harris Call with Crown Prince Mishal Al-Ahmad Al-Jabir Al-Sabah of Kuwait". White House. 2. september 2021. Originaali arhiivikoopia seisuga 24. september 2023. Vaadatud 15. juunil 2023. "Kuwait crown prince says parliament will be dissolved again". Associated Press. 17. aprill 2023. Originaali arhiivikoopia seisuga 16. juuni 2023. Vaadatud 16. juunil 2023. "Queen Elizabeth II's Funeral: Arab Royals Pay Their Respects Ahead of The Ceremony". Harper's Bazaar. 19. september 2022. Originaali arhiivikoopia seisuga 24. oktoober 2022. Vaadatud 24. oktoobril 2022. Syed, Armani (2. juuni 2023). "Jordan's Crown Prince Is Getting Married. Here's What We Know About the Lavish Royal Wedding". Time Magazine. Originaali arhiivikoopia seisuga 21. oktoober 2023. Vaadatud 15. juunil 2023. "Sheikh Mishal Al-Ahmad Al-Jaber Al-Sabah named Emir of Kuwait". Public Television Company of Armenia (inglise). 16. detsember 2023. Vaadatud 16. detsembril 2023. "Who is Sheikh Meshal? The new emir of oil-rich Kuwait". WION (Ameerika inglise). 16. detsember 2023. Vaadatud 16. detsembril 2023. "Kuwait National Guard deputy chief receives France's Legion of Honor". Kuwait News Agency. 4. detsember 2018. Originaali arhiivikoopia seisuga 30. juuni 2023. Vaadatud 15. juunil 2023.